**Ježinci** *(Echinoidea)* su razred bodljikaša najčešće okruglasta, rjeđe srcasta ili pločasta tijela s gornje strane prekrivena pomičnim bodljama.

Hridinski ježinac *(Paracentrotus lividus)*
Ljubičasti ježinci *(Sphaerechinus granularis)* često se pokrivaju i prikrivaju školjkašima i travama.
Kuglasti ježinac (*Echinus melo)*

Građa tijela
------------

S donje tijela strane su usta u kojima se nalazi 5 zubića. Oko usta se nalazi i 5 pari usnih nožica koje služe kao kemijska osjetila za izbor hrane. Tu se nalazi i 5 busenastih struktura koje služe za disanje. U 5 pravilnih dvoredova kroz rupice u pločicama prolaze prionljive nožice uz pomoć čijih se ljepljivih vrškova ježinci hvataju za podlogu. Dvoredovi završavaju na gornjoj (vršnoj) strani s jednom osjetnom nožicom. Na površini tijela se nalaze mnogobrojni sitni privjesci štipaljke.

Stanište
--------

Nastanjuju kamenita i pješčana dna, livade morskih cvjetnica. Ježinci nepravilnog oblika, nepravilnjaci, većinom žive u izvaneuropskim morima, mnogi u velikim dubinama.

Prehrana
--------

Hrane se algama koje nanose morske struje, pretežno su biljojedi, ali postoje i grabežljive vrste.

Razmnožavanje
-------------

Plodila ježinaca su u tjelesnoj šupljini u međuzrakama s vršne strane. Spolni proizvodi izlaze izravno u vodu gdje se oplođuju vanjskom oplodnjom. Stvaraju milijune jajašaca. Za leglo se brinu jedino arktički oblici.

Prirodni neprijatelji
---------------------

Prirodni neprijatelji su im ribe, zvjezdače i rakovi. Najviše stradaju od nametnika praživotinja, oblića, veslonožaca, vitičara i dr.

Razdioba
--------

Poznato je oko 800 vrsta ježinaca. U Jadranskome moru žive: dugobodlji morski turban *(Cidaris cidaris)* kojemu su bodlje dvostruko dulje od promjera tijela, *Stylocidaris affinis*, crni ježinac *(Arbacia lixula)* nastanjuje hridinasto tlo, ljubičasti ježinac *(Sphaerechinus granularis)* kojemu su bodlje ljubičaste i kratke (oko 2 cm), boravi na pjeskovitom i hridinastom tlu, kuglasti ježinac *(Echinus melo)* živi na pješčanom dnu, patuljasti ježinac *(Psamechinus microturbeculatus)* živi na mjestima gdje ima algi i morskih cvjetnica, hridinski ježinac *(Paracentrotus lividus)* nastanjuje plitke kamenite obale. Od ježinaca nepravilna oblika, u Jadranskome moru žive maleni ježinac *(Echinocyamus pusillus)* i grimizni divojež *(Spatangus purpureus)* srcasta oblika s rijetkim dugačkim i gustim kratkim bodljama.

* Podrazred Perischoechinoidea
	+ Red Cidaroida
* Podrazred Euechinoidea
	+ Nadred Atelostomata
		- Red Cassiduloida
		- Red Spatangoida
	+ Nadred Diadematacea
		- Red Diadematoida
		- Red Echinothurioida
		- Red Pedinoida
	+ Nadred Echinacea
		- Red Arbacioida
		- Red Echinoida
		- Red Phymosomatoida
		- Red Salenioida
		- Red Temnopleuroida
	+ Nadred Gnathostomata
		- Red Clypeasteroida
		- Red Holectypoida

Izvori
------

1. ↑  Ivo Matoničkin, Ivan Habdija, Biserka Primc-Habdija, Beskralješnjaci, biologija viših avertebrata, Školska knjiga, Zagreb, 1999. ISBN 953-0-30824-8

Eksterni linkovi
----------------

|  |  |
| --- | --- |
|  | U Wikimedijinoj ostavi ima još materijala vezanih za: **Echinoidea** |
|  | Wikivrste imaju podatke o: **Echinoidea** |

***Ježinci*** na Wikimedijinoj ostavi